钦定古今图书集成/明伦汇编/官常典/第534卷 > 胡海
## 钦定古今图书集成/明伦汇编/官常典/第534卷 > 胡海

按《明外史》本传，“海字海洋，定远人。尝入土豪赤塘王
总管营，自拔来归，授百户。从败元将贾鲁兵，克泗、滁，
进万户。从渡江，拔蛮子海牙水寨，矢伤左足，遂破陈
埜先兵。从取集庆，先登取镇江，矢伤右胁。从败元将
谢国玺于宁国，刃伤左手，选充先锋。从大军围湖州，
堕其东南门月城，矢伤小腹及右臂。从攻宜兴，刃伤”
右股及胸。鏖战于绍兴，生得贼四百馀人。进都先锋。
从破汉兵于龙湾。又从克安庆，矢伤右臂。与汉人相
持，八战皆大捷，遂入江州。徐达攻庐州，炮石伤右臂。
海屡战屡伤，斗益力。太祖壮之，授花枪上千户。复从
大军克荆、澧、衡、潭。擢宝庆卫指挥佥事。迁指挥使，命
镇益阳。从平章杨璟征湖南、广西未下郡县，由祁阳
进围永州，与守兵战于东乡桥，生得千万户四人，夜
三鼓先登。抵靖江，与守兵战南门，生得万户二人，夜
四鼓自北门八角亭先登，功最。命为左副总兵，剿平
左江、上思蛮。调征蜀，克龙伏隘、天门山及温汤关，予
世袭指挥使，仍镇益阳。武冈、靖州、五开诸苗，蛮先后
作乱，悉捕诛首乱者，抚其馀众。迁都督佥事。从傅友
德征云南。由永宁趋乌撒，进克可渡河，与副将军沐
英会师，攻大理。其酋段世悉众扼上下关。定远侯王
弼自洱水东趋上关，英亲率大军抵下关，而遣海以
夜四鼓取石门。间道渡河，绕点苍山后，攀大树，缘崖而上，立旗帜。英士卒望见，皆踊跃大呼噪。酋众大惊。
英遂斩关入海，亦麾山上军下。酋众前后受敌，悉溃
走。云南既平，论功封东川侯，予世券。逾三年，以左参
将从大军征金山。又三年，以征南将军讨平澧州九
溪六古卑洞诸蛮寇。师还，乞归乡里，厚赉金帛以行。
病疽发背卒。